# Gašparovič: Na skartovanie výpovede musel mať Čentéš vážny dôvod

**Prezident opätovne poukázal, že si počká na verdikt Ústavného súdu o podnete zastupujúceho šéfa prokurátorov Ladislava Tichého.**

BRATISLAVA. Rozhodnutie prokurátora Jozefa Čentéša [zaznamenať výpoveď nezávislého poslanca](http://www.sme.sk/c/6000649/matovic-skartovanie-mojej-vypovede-bolo-ludskou-chybou.html) [Igora Matoviča](http://www.sme.sk/storm/itextg.asp?idh=8695291&ids=5) na cudzí počítač je nepredstaviteľné. Pre TASR to povedal prezident [Ivan Gašparovič](http://www.sme.sk/storm/itextg.asp?idh=8695290&ids=6).

"Navyše, pre skartovanie takéhoto dokumentu na prokuratúre musí byť veľmi, veľmi vážny dôvod. Či chceme alebo nie, vždy to znamená veľký otáznik," dodala hlava štátu.

Líder hnutia Obyčajní ľudia si musel 29. júla zopakovať svoju výpoveď na Generálnej prokuratúre (GP).

Dôvodom bolo, že z prvej výpovede, v rámci ktorej mal Matovič hovoriť o svojich mediálnych vyjadreniach na tému korupcie v politických kruhoch, neostal žiadny záznam.

Čentéš vysvetlil túto skutočnosť ako omyl, keď zápisnicu s výpoveďou omylom skartoval so svojimi poznámkami a jej elektronickú podobu nechal vymazať, keďže bola zaznamenaná na cudzom počítači.

Prezident opätovne poukázal, že si počká na verdikt Ústavného súdu o podnete zastupujúceho šéfa prokurátorov Ladislava Tichého.

Na jeho základe by sa mal rozhodnúť v otázke vymenovania Čentéša na post generálneho prokurátora, na ktorý ho ešte v júni zvolila Národná rada.

"Určite, že sú aj ďalšie faktory, ktoré môžu moje rozhodnutie o vymenovaní pána Čentéša ovplyvniť. A jeho pôsobenie na Generálnej prokuratúre je jedným z nich," zdôraznil Gašparovič.



**štvrtok 11. 8. 2011 11:29** | tasr  
[© 2011 Petit Press. Autorské práva sú vyhradené a vykonáva ich vydavateľ. Spravodajská licencia vyhradená.](http://www.sme.sk/c/6011994/gasparovic-na-skartovanie-vypovede-musel-mat-centes-vazny-dovod.html)